Ditsem Nuus - LUR Lesufi op missie teen Afrikaanse skole
Die Gauteng LUR vir Onderwys Panyaza Lesufi het pas die doelpale verskuif in sy missie om Afrikaanse skole in die provinsie te vernietig. Hy het naamlik eensydig aangekondig dat die registrasiestelsel vir graad 1 en graad 8 leerlinge vir 2019 aangepas word sodat taal geen faktor meer is nie. Hy het gesê ouers moet aansoek doen by die naaste skool aan hul huis of werk en dat dit nie saak maak wat die taalbeleid van die skool is nie.
Volgens die VF Plus dek Lesufi weer die tafel vir openbare geweld by skole en is hy besig om moedertaalonderrig uit skole te forseer en pleeg hy daardeur nie net ‘n gruwelike daad teen Afrikaans nie, maar teen alle amptelike landstale van die land. Daarom gaan die VF Plus hom aankla in terme van artikel 135 van die Grondwet, gelees saam met Bylae 2 artikel 5, nl. dat hy artikel 29 van die Grondwet geminag het.
Laasgenoemde artikel stel dit duidelik dat elkeen die reg het om in openbare onderwysinstellings onderwys te ontvang in die amptelike taal of taal van eie keuse waar daardie onderwys redelikerwys doenlik is. Lesufi het ook die gedragskode van ampsbekleërs in die Gautengse wetgewer oortree.
Die VF Plus in Gauteng wys in 'n mediaverklaring daarop dat hulle reeds in 2016 gewaarsku het dat leerlinge in skole handuit sal ruk en ‘n situasie sal skep waar jeugdiges volwassenes gaan hiet en gebied indien gedragskodes in skole in die slag sou bly. Inmiddels het Lesufi begin om gedragskodes by alle skole op te skort.
Nou het 'n verslag verskyn wat aandui hoe erg leerlinge in skole handuit ruk en dat te veel leerlinge reeds in ‘n staat van misdaad verval het. Luidens die verslag was ‘n totaal van 479 leerlinge betrokke by verskeie misdade soos die besit van onwettige middels en die handeldryf daarin, boelie en kuberboelie, aanranding van onderwysers of personeel, aanranding van leerlinge met die doel om ernstig te beseer, bedrog, besit van gevaarlike wapens, seksuele teistering, diefstal en poging tot moord.
Gelees 771 keer